Kas tehisintellekti areng on sulle tähtis?

Ma olen sõitnud lumelauaga ca 18 aastat. Kui ma alustasin, siis oleksin võinud öelda, „EI! Lumelauaga ei saa sõita!“ See, et ma end hästi laual tunneksin võttis umbes paar kuud aega. Eesti lumelaudurile, kes käib mõned korrad aastas nädala suurel mäel, tähendas see 3 või 4 aastat.

Kuidas see tehisintellektiga seotud on? Tean paljusid, kes ütlevad, „A ma ükskord proovisin lumelauda. See pole minu jaoks!“ Ütle nagu on, sa ei viitsi nii palju panustada, kui vaja ja teeksid selle asemel midagi muud.

Ei ole mõtet otsida, kuidas midagi teha ei saa.

See on raisatud aeg. Ei ole mõtet otsida asju, mida AI teha ei oska. See olukord on meil juba olemas. See kehtib ka kõigi muude tegevuste kohta, mida pead tulemuste saavutamiseks tegema. Kui arutled kolleegidega, et me peaks uue teenuse välja mõtlema, mis tooks käivet ja kliente, siis need, kes arutlevad, kuidas seda teha ei saa, tuleks ruumist välja saata.

Pane oma aeg sellele, et leida, kuidas oma igapäeva tööd lihtsustada. Keskendu nendele asjadele, mida sul on tegelikult vaja ja katseta pidevalt. Nii saad teada, mis ei tööta.

Siis on sellised pseudotargutajad, kes söödavad ChatGPT viimasele mudelile sisse Millenniumi matemaatika probleemid ja targutavad, et ei saa ju tulemust. Üks oskus, mis muutub üha tähtsamaks, on mõista, milles tehisintellekt saab sind aidata ja milles mitte. See ei ole muidugi uus asi. Kui sul on haamer, siis oleks hea teadmine, et sellega ei saa kruve keerata.

Ära otsi probleeme! Need tulevad ise.

Otsi lahendusi!

Ma lähen vähemalt korra päevas AI peale nii närvi, et sõõrmetest tuleb auru. Ikkagi suudan AI abil teha oma tööd nii, et see vastab või ületab inimestele pandud ootusi. Muidugi on tulemus hübriid, natuke mind ja natuke masinat. Mõni kord üht rohkem teine kord teist.

Masin läheb järjepidevalt paremaks. ChatGPT, mis tuli välja 30. november 2022 ei osanud eesti keeles suurt midagi peale hakata. Nüüd on meil AI, mis teeb peaaegu kopi-pasta kraami ja siis aegajalt lisab põnevuse säilitamiseks mingeid täiesti absurdseid vigu.

Tulemused juba praegu!

Tulemused tehisintellektiga ei tule sulle praegu ühe nupuvajutusega! Tulemuste saamiseks on vaja vaeva näha. Näiteks tegin oma ettevõtte tarbeks ühte väga vajalikku ja ülimalt tüütud tööjuppi. Mul võttis promptimine aega poolteist tundi! Alles siis sain selle, mida vajasin. Tulemus oli 30 lehekülge teksti. Kui ma oleks pidanud seda ise tegema, siis see oleks puhtalt ajas võtnud 10-12 tundi ja kuna see on super nüri tegevus, mida ametnik nõuab, siis poleks see ühte päeva mahtunud ja ma oleks selle alles nädalapärast valmis saanud.

Ei ole mõtet teha tööd, mida ei ole mõtet teha!

Eelnevas näites sain oma töö tehtud 6 kuni 8 KORDA kiiremini. Paljudes töödes leiad, et AI ei saa hakkama. Ma ei saanud vajutada nuppu, tee see töö ära. Ma pidin masinat üle tunni moosima, et saada tulemus, mida soovisin. Ja ma oleks võinud saada tulemuse, et masin ei saa hakkama. Enamus asjades ei saa.

Ekstreemselt naljakas on vaadata progejaid, kes arvavat, et masin nende tööd ei võta. Nad saavad kehva koodi, nagu mina sain kehva teksti. Madistavad sellega natuke ja siis teevad ise edasi. Mul on natuke kahju nendest inimestest, sest mõne aasta jooksul on neil vaja võtta vastu väljakutse ja mõni põnevam amet selgeks õppida.

AI ei lähe kuhugi!

Leia need võimalused, kus tehisintellekt sind praegu aidata saab. 5 või 10% produktiivsuse kasvu ikka saad sellest. Käi AI võimekusega oma valdkonnas kaasas.

Katseta alati varem mitte töötanud asju, kui uued mudelid välja tulevad. Samm sammult ja aasta aastalt saavad kõikvõimalikud kontoritöö tegevused AI poolt tehtud. Kui sa teed seda tööd, mida AI nüüd oskab, aga sina ei ole sellega kursis, siis võib sellest jama tulla.

Agendid

Agendid on masinad, mis teevad asju ise. Näiteks praegu sa ei saa öelda ChatGPTle, et mine kogu Wikipediast kõikide riikide finantsandmeid ja analüüsi erinevaid demograafilisi näitajaid vastavalt per-capita GDP-le. Leia seoseid liiklussurmade ja pisikuritegevuse vahel. See on suvaline lihtne näide, mille saab anda oma praktikandile või assistendile, aga AI ei tee seda.

Täna veel tee tööd nuppu ei ole. Aga selle nupu järgi on nii suur nõudmine, et kõik AI masinate ehitajad otsivad võimalusi agentide loomiseks. Kindlasti on agendid alguses kobad ja ei saa enamus asjadega hakkama.

Aga ka siin, kui miljonid inimesed masinaid õpetavad, siis nende võimekus üha paraneb.

Ümberõpe?

Ma ei saa hästi aru inimestest, kes räägivad “töötajate ümberõppest”, mis peaks tegelema kaduvate töökohtade asendamisega. Kui tehisintellekti abil automatiseeritavaid töötajaid on vaja ümber õpetada, siis mida konkreetselt tegema? Milliseid oskusi peaksime õpetama digiturundajatele, juriidilistele assistentidele ja klienditeenindajatele, et neil ikka midagi teha oleks? Tuleb ka eeldada, et nad on valimis neid töid õppima. Maasikakorjajad? Eestlased ei taha maasikaid korjata.

Täna on sul võimalus AI arenguga kaasas käia ja olla „AI juht.“ Praktiline AI koolitus aitab sul algust teha. AI agendid võtavad mingi aeg selle töö ka üle. Kõik ülesanded, mida on võimalik kirja panna ja mis on korduvad, saavad lõpuks masinate pärusmaaks.

Kui sa AI arenguga kaasas käid, siis on sul tulevikus rohkem võimalusi oma valikutes.

Siit võid lugeda ka seda, kuidas ükski nipp su elu lihtsamaks ei tee ja pead ikka ise tööd rühmama.

Tehisintellekti kasutamine: koduleht korda, kasvata külastatavust ja käivet